ตลท.เปิดเฮียริ่งเกณฑ์ “ซื้อขายหลักทรัพย์” ระบบใหม่ คาดเริ่มใช้ Q1/66
“ตลท.” เปิดเฮียริ่งปรับปรุงเกณฑ์ซื้อขายหลักทรัพย์รองรับระบบใหม่ถึง 16 ก.ย.65 พร้อมคาดว่าจะเริ่มใช้ในไตรมาส 1/66
“ตลท.” เปิดเฮียริ่งปรับปรุงเกณฑ์ซื้อขายหลักทรัพย์รองรับระบบใหม่ถึง 16 ก.ย.65 พร้อมคาดว่าจะเริ่มใช้ในไตรมาส 1/66
18 ส.ค. 2565

ตลาดหลักทรัพย์แห่งประเทศไทย (ตลท.) เปิดเผยว่า ตามที่ ตลท.อยู่ระหว่างปรับปรุงระบบการซื้อขายหลักทรัพย์โดยใช้เทคโนโลยีชั้นนำระดับโลกเพื่อเพิ่มประสิทธิภาพ โดยคาดว่าจะเริ่มใช้ระบบการซื้อขายหลักทรัพย์ใหม่ในไตรมาส 1 ปี 66 นั้น ตลท.จึงได้ใช้โอกาสนี้ทำการทบทวนและปรับปรุงกฎเกณฑ์ที่เกี่ยวข้องกับการซื้อขายเพื่อให้เหมาะสมกับสภาพการดำเนินธุรกิจในปัจจุบัน รวมทั้งเพื่อช่วยเพิ่มความสะดวกให้ผู้ลงทุนและทำให้สอดคล้องกับแนวปฏิบัติที่เป็นสากลมากขึ้น
โดยสามารถสรุปเรื่องที่มีการปรับปรุงได้ดังนี้
1.ปรับเกณฑ์การกำหนดราคาเปิดและราคาปิด (Equilibrium Price) ให้สอดคล้องกับแนวปฏิบัติของตลาดหลักทรัพย์ในต่างประเทศ โดยกำหนดให้ราคาเปิดและราคาปิดอาจอยู่นอกช่วงราคาสูงสุด (Ceiling) และราคาต่ำสุด (Floor) &amp;plusmn;1 ช่วงราคา จากเดิมกำหนดให้อยู่ในช่วงที่ไม่เกิน Ceiling &amp; Floor
2.ปรับเกณฑ์ Ceiling &amp; Floor ของหลักทรัพย์ที่บุคคลต่างด้าวเป็นผู้ถือ (หลักทรัพย์ -F) สำหรับการซื้อขายด้วยวิธีบันทึกการซื้อขาย (Trade Report) ให้มีค่า Parameter เดียวคือ &amp;plusmn;60% ของราคาอ้างอิง เพื่อให้ค่า Ceiling &amp; Floor เท่าเทียมกันในทุกวิธีการซื้อขาย จากเดิมที่การซื้อขายด้วยวิธี Trade Report ที่มีขนาดใหญ่ (คือจำนวนหลักทรัพย์ตั้งแต่ 1 ล้านหน่วยขึ้นไปหรือมูลค่าการซื้อขายตั้งแต่ 3 ล้านบาทขึ้นไป) จะมีค่า Ceiling &amp; Floor ที่ &amp;plusmn;30% ของราคาอ้างอิง
3.ยกเลิกการซื้อขายหน่วยย่อยของใบสำคัญแสดงสิทธิอนุพันธ์ (Derivatives Warrant: DW) เพื่อช่วยลดภาระและต้นทุนการดำเนินการของบริษัทสมาชิก เนื่องจากปัจจุบันมูลค่าการซื้อขาย DW ที่เป็นหน่วยย่อย (หรือที่เรียกว่า “Odd Lot” ซึ่งเป็นการซื้อขายหลักทรัพย์ในจำนวนที่ต่ำกว่า 100 หน่วย) มีจำนวนน้อย
4.ปรับปรุงประเภทของคำสั่งซื้อขาย ได้แก่ การยกเลิกคำสั่งซื้อขายประเภท Special Market Order, การเพิ่มประเภทคำสั่งที่มีอายุข้ามวัน (Long Order), การปรับปรุงคำสั่งซื้อขายประเภท Iceberg Order และการปรับปรุงการผสมผสานของคำสั่งซื้อขายและอายุคำสั่งซื้อขาย
5.กำหนดให้ ตลท.สามารถยกเลิกคำสั่งซื้อขายได้ในกรณีเกิดเหตุระบบขัดข้อง เมื่อเกิดกรณีฉุกเฉินหรือเพื่อป้องกันความเสียหายที่อาจเกิดกับการซื้อขายโดยรวม ซึ่งเป็นไปตามแนวทางเดียวกับตลาดหลักทรัพย์ในต่างประเทศ
โดยในการนี้ ตลท.เปิดรับฟังความคิดเห็นจากผู้ที่เกี่ยวข้อง เพื่อให้ได้ข้อมูลที่เป็นประโยชน์ต่อการพิจารณาปรับปรุงกฎเกณฑ์ดังกล่าว พร้อมทั้งได้เผยแพร่เอกสารรับฟังความคิดเห็นพร้อมรายละเอียดบนเว็บไซต์ตลาดหลักทรัพย์ฯ ที่ https://www.set.or.th/th/rules-regulations/market-consultation หัวข้อ “การปรับปรุงเกณฑ์ซื้อขายเพื่อรองรับระบบการซื้อขายใหม่” โดยผู้ที่เกี่ยวข้องและผู้สนใจสามารถส่งความคิดเห็นมาทาง [email protected] จนถึง 16 ก.ย.65